Foto: PTI Hindiston va Pokiston harbiylari Kashmir bahsli mintaqasidagi chegara hududida otishma sodir etishdi. Bu haqda AP xabar qilmoqda. Qayd etilishicha, ro‘y bergan hodisa oqibatida kamida to‘rt nafar oddiy fuqaro halok bo‘lgan, yana to‘rt nafari yaralangan. Pokiston hukumatidan bildirishlaricha, Hindiston qo‘shinlari Kashmir hududidagi chegaraoldi qishloqlariga tartibsiz zarbalar bergan, buning natijasida yosh bola ham hayotdan ko‘z yumdi. Aniqlik kiritilishicha, artilleriyadan o‘qqa tutish oqibatida yana uch kishi jarohatlangan. Shuningdek, bir nechta uy butunlay vayron bo‘ldi. Pokistonning qayd etishicha, bu harakatlarga javob qaytarish «shunga munosib» bo‘ladi. Eslatib o‘tamiz, avvalroq Hindiston va Pokiston o‘rtasidagi havo jangining bir qismi videoga tushib qolgandi.